E. Angyalová, poslankyňa: (2003-06-20):
Keď som v roku 2001 poskytla svoj prvý politický rozhovor, položili mi otázku, ako jednu z posledných, ktorý politik mi je z vtedajšej vlády sympatický. A ja som vtedy odpovedala, že to je pán Mikloš, lebo najmä kvôli svojmu vzhľadu mi je sympatický. (Šum v sále. Smiech.) Takže chcem vysloviť obdiv pánovi ministrovi, že vzhľadom na funkciu, ktorú zastáva a zastával aj v posledných rokoch, si výrazne zlepšil kondíciu a že teda môžu vyvolať obdiv aj niektoré jeho športové výkony. Len neviem, či by nebolo dobré, keby sa s takým istým nasadením začal venovať aj tomu, čo mu vyplýva z jeho ústavnej funkcie, všetkým svojim úlohám. Keby to bolo tak, že by sa s takým istým nasadením venoval svojej ústavnej funkcii, potom dnešná schôdza s návrhom na jeho odvolanie vôbec nemusela byť. Už vyše štyri hodiny počúvate všetky tie veci, ktoré vám nielen opozícia vyčíta, takže nebudem opakovať množstvo vecí, ktoré boli povedané, ale predsa si len dovolím jednu analýzu, ktorá bola vyrobená, ktorá bola napísaná v roku, na začiatku roku, myslím, 2003, o tom, ako v uplynulých štyroch rokoch, keď ste boli podpredsedom vlády pre ekonomiku, boli splnené tie oblasti programového vyhlásenia, za ktoré ste boli zodpovedný vy. Ale nebudem hovoriť všetky, ktoré sú tu, len z každej oblasti jedno. V oblasti miery prerozdeľovania jeden z hlavných zámerov znížiť rozsah a prerozdeľovanie finančných zdrojov prostredníctvom štátneho rozpočtu a svoju výdavkovú politiku prispôsobiť vyrovnaniu verejných financií. A plnenie zámerov: rozsah a prerozdeľovanie finančných zdrojov cez verejné financie, nielen štátny rozpočet, ako vláda zúžene definovala, sa neznížil. Podľa predbežných údajov sa očakáva, že v roku 2002 môže byť pomer konsolidovaných verejných výdavkov k HVP približne o 6 percentuálnych bodov vyšší ako v roku 1998. Neuskutočnili sa reformy verejných výdavkov predovšetkým v dotačnej politike a v sociálnej sfére, v prispôsobovaní výdavkov smerom k potenciálnemu vyrovnaniu verejných financií nedošlo. Iná oblasť - celkové hospodárenie s verejnými financiami. Znižovať deficit verejných financií ku koncu funkčného obdobia, dospieť k vyrovnávanému finančnému hospodáreniu takzvanej všeobecnej vlády, to bolo aj v minulom programovom vyhlásení. Plnenie zámerov: deficit verejných financií po očistení o finančné transakcie sa neznižuje. Naďalej je výrazne vzdialený a nepribližuje sa k vyrovnanému rozpočtu. Tretia oblasť: systém spravovania verejných financií. Jeden z hlavných zámerov: zvýšiť transparentnosť finančných tokov vo všetkých zložkách verejných financií. Plnenie zámerov: transparentnosť verejných financií sa zvýšila, napríklad rozhodnutím o rušení štátnych fondov, ale problémy pretrvávajú, napríklad nejednoznačne predkladané plánované výsledky hospodárenia. Je tu množstvo ďalších vecí. Nebudem to už čítať, lebo naozaj beží čas. Množstvo mojich predrečníkov spomínalo rovnú daň. Už aj teraz, aby som teda išla k tomu momentálnemu obdobiu, súčasnému, v ktorom ste vo vláde, už aj teraz vyšlo niekoľko analýz, ktoré hovoria, že najviac utrpia uplatnením navrhovaných zmien ľudia s mesačnými príjmami do 21 000 korún, dôchodcovia, nezamestnaní a ďalší príjemcovia. Ľudia s mesačnými príjmami okolo 40 000 Sk zostanú zhruba na rovnakej úrovni ako dnes. Jednotlivci s príjmami od 50 000 mesačne vyššie daňovou reformou získajú. Citeľne si však polepšia ľudia s ročným príjmom nad milión korún. Nebudem už ďalej hovoriť, lebo bolo naozaj veľa povedané. Pán Mikloš, vo výsledkoch vašej práce prevládajú evidentne negatíva. Počúvali ste ich tu vyše štyroch hodín. Domnievate sa, že ešte môžete byť v niečom prínosom pre občanov Slovenska? Podľa mňa si mnohí občania myslia, že prínosom môžete byť najmä vtedy, keď nebudete zastávať funkciu člena vlády Slovenskej republiky. A potom vám už nebude nič brániť v tom, aby ste sa naďalej dobre pripravovali na triatlon na Havaji, na Vaseov beh vo Švédsku a ja vám môžem sľúbiť, vážne, že pri najbližšom politickom rozhovore opäť poviem, že mi je sympatický pán Mikloš, pretože sa stará o svoju kondíciu. Ďakujem pekne. (Potlesk.)